Nordic Hotel Forum

Kirjeldus

Nordic Hotel Forumis on kokku 267 tuba, mille hulgas on 232 standardtuba, 17 äriklassituba, 10 Double Deluxe tuba ja 8 sviiti. Hotellis on ka 32-kohaline tasuline maa-alune parkla. 
Teisel korrusel asub tänapäevane banketi- ja konverentsikeskus. Kuus tänapäevase esitlustehnikaga ja kokku 430 kohaga eri suurusega konverentsi- ja koosolekuruumi sobivad nii konverentsideks, seminarideks, pressikonverentsideks, koosolekuteks, bankettideks, firmapidudeks kui ka pulmadeks. Suurim saal Sirius mahutab kuni 250 inimest. Lisaks on võimalus kasutada tõlkekabiini.
Hotelli esimesel korrusel asub restoran Monaco, mis mahutab 152 inimest. Restorani stiiliks on modernne fusion-köök ehk klassikaline rahvusvaheline köök moodsas võtmes. Samal korrusel asub ka 70-kohaline lobby-baar.
Hotellis tegutsevad ka Monaco Vürstiriigi ja Lõuna-Aafrika Vabariigi aukonsulaadid.
Hotelli kaheksandal korrusel tegutseb lõõgastuskeskus, kus avaneb maaliline vaade UNESCO pärandisse kuuluvale Tallinna vanalinnale. Külaliste käsutuses on sisebassein suuruses 5×9 meetrit, mullivann, leili- ja aurusaun ning treeninguruum, mis on hotellis majutuvatele külalistele avatud ööpäev läbi. Esimesel korrusel asub ilusalong Sinine Salong SPA & Salon.
Nordic Hotel Forum oli esimene hotell Eestis, kellele Eesti Hotellide ja Restoranide Liit (EHRL) andis ametliku nelja tärni superior-taset tõendava tunnistuse. Esimesena maailmas võttis Nordic Hotel Forum 2008. aastal koostöös Skype'iga äriklassi tubadesse kasutusele Skype'i telefonid, mis võimaldasid Skype'i sisse logida ilma arvuti ja kõrvaklappideta. Idee eesmärgiks oli rõhutada mõlema firma seost Eestiga – nimelt on Nordic Hotel Forum täielikult Eesti kapitalil põhinev ettevõte ning ka Skype'i seostatakse Eestiga.

Vastutustundlik ettevõte

Nordic Hotel Forum tegutseb oma igapäevatöös vastutustundliku ettevõtluse põhimõttel,mis hõlmab keskkonnasõbralikku tegevust, koostööd ümbritseva kogukonnaga ning töötajate heaolu, tervist ja ohutust.
2014. aastal liitus hotell vabatahtlikult inimõiguste valdkonda kuuluva mitmekesisuse kokkuleppega, millega kinnitatakse, et ettevõte austab inimeste mitmekesisust ning väärtustab võrdse kohtlemise põhimõtet nii oma töötajate, partnerite kui ka klientide seas.
Nordic Hotel Forum lööb kaasa heategevuslikes ettevõtmistes, näiteks aitab kaasa "Minu unistuste päeva" ja SOS Lasteküla tegevusele.
2010. aastal anti Nordic Hotel Forumile rahvusvaheline keskkonnamärgis Roheline Võti (Green Key). Nordic Hotel Forumi keskkonnaalaseks eesmärgiks on oma igapäevategevustes järgida teadlikult keskkonnaalaseid norme ja häid tavasid ning ennetada ja vähendada keskkonna saastumist ning sellega seotud võimalikke ohtusid meie elukeskkonnale tulevikus.
Hotell on olnud ka "Teeme ära!" talgupäeva projekti pikaajaliseks koostööpartneriks.
Aastal 2018 alustas hotell linnamesilate projekti, millega soovitakse Rohelise Võtme hotellina anda oma panus Tallinna linna rohelisema keskkonna hoidmisele ja kaitsmisele. Hotelli katusel asetsevad kuus mesitaru, milles pesitseb kokku enam kui 60 000 linnamesilast. Mesilaste eest kannavad hoolt mesinikud Tallinna Mesinike Seltsist. Värsket mett pakutakse hotellikülalistele ka hommikusöögi ajal.

Kultuurisõbralik ettevõte

2011. aastal nimetas Eesti Vabariigi Kultuuriministeerium Nordic Hotel Forumi aasta kultuurisõbraks. Hiljem on igal aastal saadud kultuurisõbraliku ettevõtte tunnustus. Aastate jooksul on hotell teinud koostööd ja olnud partneriks ning toetajaks muuseumitele, kontserdiorganisatsioonidele, kunstnikele ja paljudele teistele spordi- ja kultuuriorganisatsioonidele. Nordic Hotel Forum on ka näiteks Pimedate Ööde Filmifestivali (PÖFF) esitleja, muusikafestivali Tallinn Music Week suurtoetaja ja Tallinn International Horse Show koostööpartner.
2012. aastal valiti Nordic Hotel Forum uuringufirma GfK Custom Research Baltic uuringu põhjal Tallinna parimaks konverentsihotelliks. Küsitluses osales 475 välisdelegaati. Nordic Hotel Forum saavutas kuues erinevas kategoorias kokku viis alavõitu. 2012. aasta maikuus sai Nordic Hotel Forum tunnustuse Brightonis toimuval Briti muusikaüritusel The Great Escape'i festivalil. Festivali raames toimuval Yearly Music Conference Awardsi auhinnagalal sai Tallinn Music Week parima konverentsihotelli tiitli, mis kuulub festivali koduhotellile Nordic Hotel Forum.